Koliko moraš biti glup da bi živio u Splitu, u Dalmaciji, i veličao ustaški režim. Koliko moraš biti glup i neobrazovan da o tom ustaškom režimu nisi ama baš ništa pročitao. Pa, čak ni to da je taj isti ustaški režim tvoj Split i tvoju Dalmaciju predao bez borbe, zapravo darovao, majčici Italiji.

La nostra bella patria! Ukucaj, glupane, u google translate, pa neka ti prevede!

Koliko moraš biti glup da svome voljenome klubu - voliš ga, je li tako? - iz nedjelje u nedjelju odmažeš. Jer, toliko glup ipak valjda nisi, toliko da ne znaš da će Hajduk opet biti kažnjen i osramoćen zbog tvoje gluposti. Da će se kotač iznova zavrtjeti unatrag. I pri tome zgnječiti svakoga tko ga pokuša zaustaviti.

Koliko moraš biti glup da kao navijač Hajduka - navijač si Hajduka, zar ne? - na stadion donosiš transparente kojima vrijeđaš druge i drukčije. Da izvikuješ parole protiv Srba. Znaš li ti, ili si baš toliko glup i neobrazovan, da su neki od najvećih igrača u Hajdukovoj povijesti bili srpske nacionalnosti. Znaš li da bi tvoj Hajduk bez doprinosa tih ljudi teško mogao živjeti vječno.

Znaš li da je Hajdukova antifašistička povijest jedinstvena u svjetskim okvirima. Crkni, glupane, ali tako je i ti to ne možeš promijeniti!

Znaš li da nisi nikakav junak, heroj ulice ili prvak svoje okuke, nego tek glupan vrijedan prijezira. Znaš li da si nitko i ništa nevrijedan spomena. Znaš li, glupane, da svaku tvoju glupost jedva čekaju oni protiv kojih se rijeka Hajdukovih navijača već godinama bori.

Znaš li da su im Hajduk, 'Naš Hajduk' i Torcida trn u oku, da su bili u konopcima i da su sada zbog tvoje gluposti opet došli do daha. I da im je teško proturječiti, da znaš. Jer kad proturječiš ispada da braniš takve glupane kao što si ti.

Umjesto da navijaš za Hajduka ti, glupane, navijaš protiv. Odnosiš umjesto da donosiš. Vodiš neki svoj privatni rat, a pojma ni o čemu nemaš. To što si glup, međutim, nije ti olakotna okolnost, jer si do sada čak i ti morao shvatiti.

Umjesto da danas pričamo o dobroj igri protiv Rijeke, o hajdučkome dišpetu u izvedbi stranaca Futacsa i Hamze, o penalu koji nije bio, o lošem sucu i dobrom treneru, priča se isključivo o tebi. I o kazni koju će Hajduk dobiti. Naravno, nije to slučajno, nije bilo ni prije, ali kako to i kome pored tebe tako glupa objasniti. Kad ti pričaš, ostali mogu samo šutjeti. Glupane.

Jesi li čuo štoje Janica rekla. Jesi li primijetio kako je ovaj put odmah reagirala. A sve zbog tebe, gluperdo! Dvije godine se Zakon o sportu ne provodi i nikome ništa, a sada su zbog tebe, glupane, svi skočili na noge.

I televizija je odmah skočila, i novine su skočile, i HNS je skočio, jedva su dočekali objaviti da su Hajduk i čitav hrvatski nogomet taoci Torcide. I da treba ludilo na Poljudu pod hitno zaustaviti. E, ludilo, glupane, tako su rekli, ludilo koje za njih predstavljaju sva ona nastojanja Našega Hajduka da se hrvatski nogomet očisti od kriminalaca. Od onih koje glupani poput tebe uporno svojim glupostima hrane..

Znaš li ti uopće što svih ovih mjeseci radi 'Naš Hajduk'. Znaš li da činiš štetu koju je teško popraviti. Znaš li, glupane, koliko je vremena i truda uloženo da Hajduk dođe u ruke navijača, znaš li koliko je znoja proliveno da se nekim drugim glupanima objasni da klub ne vodi ulica nego intelektualci, znaš li koliko je ugovora sastavljeno, koliko je statuta pročitano, koliko je volonterskoga posla odrađeno. Znaš li da se danima kući nije dolazilo, da se noćima nije spavalo, da se na sve mislilo. Samo se na glupane poput tebe zaboravilo.

Onda, glupane glupi, jesi li zadovoljan? Sretan? Važan? Pametan?